In divinis scripturis invenimus insertum, quod: «Viri divitiæ redemptio animæ ejus sunt.» Et item: «Date elemosinam, et omnia munda sunt vobis.» Quapropter ego Johannes, prepositus æcclesiæ Matiscensis, et Aia, uxor condam Heyrici, donamus Deo et apostolis ejus Petro et Paulo Cluniensis monasterii aliquid ex rebus ipsius Heirici, quæ sunt sitæ in pago Matisconensi, in villa Gigniacensi: hoc est mansum cum omnibus suis appenditiis, curtilis scilicet, campis, vineis, pratis, silvis, aquis, cultis et incultis, totum ab integro usque ad inquirendum, qui terminatur de duabus partibus terra Balsendis et ad heredes suos, hoc est a mane et a cirtio; reliquæ vero duæ partes, a meridie et a sero, terra francorum. Has ergo res denominatas tradimus atque transfundimus ad prefatum locum, pro anima ipsius Heyrici; et faciant monachi Clunienses quicquid voluerint. Si quis autem contradicere presumpserit, non valeat vindicare quod repetit, sed insuper conpulsus publice, auri libram componat, et inantea firma et stabilis permaneat, stipulatione subnixa. S. Johannis, prepositi, et Aye, uxoris Heyrici, qui fieri et firmare rogaverunt. S. Alarici. S. Rotdulfi. S. Alcherii, presbiteri. S. Walonis. S. Leterii. Data mense januario, anno XV Lotharii regis. Rothardus, ad vicem cancellarii, sc[r]ipsit.